Nóg ’n 100-tal vir DevonNóg ’n honderdtal vir Devon Conway. Foto: Marty Melville/AFP. Devon Conway het dalk nog net ’n paar toetse vir die Swartpette gespeel, maar volgens krieketkenners in Nieu-Seeland is dié Suid-Afrikaans gebore speler goed op koers om ’n legende te word. Die 30-jarige kolwer het vroeër sy derde honderdtal in skaars sy vyfde toets geslaan toe hy 109 lopies teen Bangladesj in Christchurch aangeteken het. In nege beurte het hy reeds 623 lopies geslaan – slegs Sunil Gavaskar (831) en George Headley (714) kon meer lopies in hul eerste vyf toetse moker. In die proses het Conway die eerste speler in die geskiedenis geword om vyftig of meer lopies (200, 80, 54, 122 en 109) in die eerste kolfbeurt van sy eerste vyf toetse te slaan. Dit is egter nie net in die toetsarena waar hy skittervertonings lewer nie. Volgens die jongste Internasionale Krieketraad-ranglys is hy no. 7 op die lys van beste T20-kolwers, terwyl sy kolfgemiddeld in eendagkrieket 75 is. En die Kiwi’s besing omtrent sy lof. “Sedert hy sy verskyning in Nieu-Seeland so ’n paar seisoene gelede gemaak het, tel hy gereeld onder die voorste lopiemakers in die reekse waarin hy speel. Dit is indrukwekkend om te sien – ’n kolwer wat met sy vertonings die deur van nasionale erkenning oopforseer,” het Luke Ronchi, die Kiwi’s se kolfafrigter, gesê. Dan het die oudkolwer Mark Richardson hom met Brian Lara vergelyk. “Wanneer ek hom sien speel, sien ek vir Lara. Ja, hy is dalk nie so flambojant soos die Wes-Indiese speler nie, maar daar is ongetwyfeld baie ooreenkomste. Devon Conway is mal daaroor om lopies te slaan,” het Richardson gesê. En om te dink dat Conway ’n paar jaar gelede gesukkel het om gereelde speelkans vir sy provinsiale span in Suid-Afrika te kry. What a way to start Day 2! Devon Conway has his third Test HUNDRED. Follow play LIVE with @sparknzsport. #NZvBAN pic.twitter.com/nuPzqCaY3Y — BLACKCAPS (@BLACKCAPS) January 9, 2022